Jacob Gaxe Gregersen arbejder i øjeblikket som konsulent for en Premier League-klub, men vil gerne tilbage til en dansk arbejdsgiver.

Jacob Gaxe Gregersen har hele livet beskræftiget sig med fodbold. Først i en lang karriere som spiller, siden som sportschef i både SønderjyskE og FC Vestsjælland samt som agent.

Siden FC Vestsjælland for snart et år siden drejede nøglen om, har Gaxe arbejdet som konsulent for en Premier League-klub, men han vil gerne tilbage til at have sin daglige gang i en dansk klub.

- Jeg savner at have en daglig gang i en klub, hvor man har kolleger og er sammen om et fælles projekt. Det behøver ikke være som sportschef igen, det kunne også være i andre roller, siger Gaxe til bold.dk.

- Det vigtigste er egentlig, at det er et projekt, som jeg kan se mig selv som en del af i en ambitiøs klub. Jeg føler, at jeg har meget at kunne bidrage med qua mine erfaringer både som spiller, sportschef og fra mit nuværende job.

Som konsulent for en Premier League-klub har han en stribe scoutingopgaver, så han er up to date med hvad der sker på markedet.

- Jeg har mange scoutingopgaver for den engelske klub, så jeg er fuldt opdateret med markedet og har set rigtig meget fodbold på det seneste, siger Gaxe.

- Det er spændende med en lidt anden type job, end jeg har haft som sportschef i Superligaen, og det har helt sikkert givet mig nye erfaringer og yderligere ballast, jeg kan tage med fremadrettet.

44-årige Jacob Gaxe Gregersen nåede som spiller blandt at repræsentere Herfølge, Farum, OB, SønderjyskE og Groningen.

jesper@bold.dk